รัฐให้ขสมก.กู้3.9พันล้าน หมุนจ่ายหนี้ซ่อมน้ำมัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ครม.ไฟเขียวแผนอุ้ม ขสมก. ให้คลังค้ำเงินกู้ เร่งผ่าตัดหวั่นหนี้บานแสนล้าน
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติตามที่กระทรวงคมนาคมเสนอ ให้เงินกู้เพื่อนำไปชำระหนี้ค่าน้ำมัน ค่าเหมาซ่อม พร้อมดอกเบี้ยประจำปีงบประมาณ 2552 (ต.ค. 2551ก.ย. 2552) ขององค์การขนส่งมวลชนกรุงเทพ (ขสมก.) วงเงิน 3,966.105 ล้านบาท 
ทั้งนี้ แบ่งเป็นหนี้น้ำมันพร้อมดอกเบี้ย 2,789.239 ล้านบาท และค่าเหมาซ่อมพร้อมดอกเบี้ย 1,176.866 ล้านบาท โดยกระทรวงการคลังเป็นผู้ค้ำประกัน เนื่องจากที่ผ่านมา ขสมก.มีหนี้สะสม 6 หมื่นล้านบาท 
นายวัชระ กล่าวว่า กระทรวงการคลังได้ตั้งข้อสังเกตว่า ปัญหาของ ขสมก.ครั้งนี้ อาจทำให้หนี้สะสมถึงปี 2557 จะเพิ่มขึ้นถึง 1 แสนล้านบาท 
ดังนั้น จึงมอบหมายให้กระทรวงการ คลังและกระทรวงคมนาคมจะหาแนวทางร่วมกันในการปรับปรุงแก้ไขแนวทางในการแก้ไขปัญหาการบริหารงาน ขสมก. เพื่อให้ลดการเกิดหนี้สะสมต่อไป 
ทางสำนักงานคณะกรรมการพัฒนา การเศรษฐกิจและสังคมแห่งชาติ (สศช.) เห็นชอบให้ ขสมก.ดำเนินการดังกล่าว แต่ขอให้ ขสมก.และกระทรวงคมนาคม เร่งดำเนินการตามมติ ครม. เมื่อวันที่ 29 ก.ย. 2552 ในการปรับปรุง โดยเฉพาะโครงการเกษียณอายุก่อนกำหนด (เออร์ลี รีไทร์) เพื่อลดต้นทุนดำเนินงานและควรให้กระทรวงคมนาคมพิจารณาแนวทางการบริหารเงินทุนหมุนเวียนสำหรับชำระหนี้ค่าน้ำมันและค่าเหมาซ่อมให้ทันตามสัญญาต่อไป
ส่วนสำนักงบประมาณพิจารณาแล้วก็เห็นควรอนุมัติให้ขสมก.กู้เงินเพื่อชำระหนี้ได้ และให้ ขสมก.เป็นผู้ชำระต้นเงินกู้ ดอกเบี้ย และค่าใช้จ่ายในการกู้เงินตามที่กระทรวงคมนาคมเสนอ